b'\n_START_ARTICLE_\nGresvik Idrettsforening\n_START_PARAGRAPH_\nGresvik Idrettsforening ble stiftet i 1905 som Gr\xc3\xa6svig Fodboldklub, en idrettsforening fra Gressvik i Fredrikstad. Fotballaget deres ligger i 5. divisjon fotball for herrer sesongen 2013. Klubben har ogs\xc3\xa5 et B-lag som for tiden holder til i 6.divisjon. GIF holder til i Trondalen, der det er et klubbhus med 8 store garderober og egen dommergarderobe. Klubben har kampgodkjent grusbane som egentlig er en gressbane anlagt i 1930 med flomlys, en gressbane  anlagt i 1956 samt en ny kunstgressbane med flomlys.\n_START_SECTION_\nHistorikk\n_START_PARAGRAPH_\nKlubben er en forlengelse av Gr\xc3\xa6svig Fodboldklub fra 1905. Den kom i gang ved at unge menn fra Orsebingen ved Volleberget og Habekkdammen nord p\xc3\xa5 Gressvik barket sammen og spilte fotball. Utstyret var sj\xc3\xb8st\xc3\xb8vler eller trebunner. Klubben er dokumentert registrert i Norges Fotballforbund 1907 med bl\xc3\xa5 og hvite vertikalstripete tr\xc3\xb8yer med sort bukse. Reservedraktene var r\xc3\xb8de og hvite vertikalstripete tr\xc3\xb8yer med sorte bukser. Den f\xc3\xb8rste banen som ble brukt er i Trondalen, rett under dammene. Den m\xc3\xa5tte de gi opp fordi de hadde ikke r\xc3\xa5d til \xc3\xa5 betale leie. Da de startet opp igjen, brukte de en bane i omr\xc3\xa5det ved Nordre Bruket, som er ved Habekk. Den ble fratatt klubben til potetdyrking i perioden 1914-1918._NEWLINE_Selv om det fra 1911 til 1914 var konkurrenten "\xc3\x98rna" som sto for fotballspillet, med m\xc3\xb8rkebl\xc3\xa5 tr\xc3\xb8yer og sort bukse var GFK fortsatt aktive, og i 1915 ble Gr\xc3\xa6svig Fodboldklub kretsmester klasse C._NEWLINE_Underveis, etter f\xc3\xb8rste verdenskrig 1914-1918, oppstod Gressvik Turn & Idrettsforening ca. 1919, men de ble aldri aktive. Derimot gjenoppstod \xc3\x98rna, ogs\xc3\xa5 de ca. 1919. Ogs\xc3\xa5  en fjerde klubb under navnet Frigg samt Gressvik TIF kom p\xc3\xa5 banen, men alle tre klubbene \xc3\xb8nsket \xc3\xa5 v\xc3\xa6re f\xc3\xb8rende, og det ble s\xc3\xb8kt Ons\xc3\xb8y kommune om midler til bane og drift. Det ble imidlertid avsl\xc3\xa5tt. Den neste fotballbanen ble derfor Lindeblad-l\xc3\xb8kka, der "rundtomkring" ligger i \xc3\x85lestranda. \xc3\x98rna hadde ogs\xc3\xa5 en konkurrent som gikk under navnet \xc3\x98yenkilen Fotballklubb. \xc3\x98rna slet med kamparena og fikk enkelte ganger l\xc3\xa5ne \xc3\x98yenkilen FKs bane M\xc3\xb8kleg\xc3\xa5rdsbanen. Etter hvert byttet \xc3\x98rna til hvite tr\xc3\xb8yer og sort bukse._NEWLINE_\xc3\x98rna skiftet i 1924 navn til Gressvik Fotballklubb. Det var lite popul\xc3\xa6rt i Gressvik TIF, som den 12. mars 1922 hadde skiftet navn til Gresvik IF. \xc3\x98rna/GFK inviterte til sambarbeid. Det var ikke \xc3\xb8nsket i GTIF/GIF, men flere medlemmer meldte overgang til GFK._NEWLINE_Samtidig levde \xc3\x98yenkilen FK og de spilte sine privatkamper og hadde hvit tr\xc3\xb8ye med sort krave og midtstolpe og sorte bukser._NEWLINE_Verd \xc3\xa5 merke seg er at br\xc3\xb8drene Rolf og Erling Henriksen var aktive i alle tre klubbene. Frigg forsvant stille ut og man antar at de gikk inn i \xc3\x98rna._NEWLINE_F\xc3\xb8rst den 8. mars 1928 ble samarbeidet bekreftet og formalisert. Fra den tid ble det Gresvik IF, og spilledrakten var bl\xc3\xa5 tr\xc3\xb8ye med sort mavebind og sorte bukser. Gresvik IF ble etter s\xc3\xb8knad til Sm\xc3\xa5lenenes Fotballkrets tildelt plass i seriesystemet i 1928. Det etter at Borgar IF m\xc3\xa5tte trekke sin deltagelse og ble lagt ned. I 1938 ble det bestemt at Gresvik IF skulle bytte draktfarge. Tr\xc3\xb8yen skulle v\xc3\xa6re kornbl\xc3\xa5,(som var fargen i Ons\xc3\xb8y kommunev\xc3\xa5pen) med hvite bukser, mens byttetr\xc3\xb8yen skulle v\xc3\xa6re brun med hvite bukser. Dette er ogs\xc3\xa5 dagens tr\xc3\xb8yer, og de ble f\xc3\xb8rst godkjent av NFF den 11. februar 1949. Den sene saksgangen var p\xc3\xa5 grunn av 2 verdenskrig._NEWLINE_I august hvert \xc3\xa5r arrangeres en tradisjonell fotballturnering for barn fra 6 til 12 \xc3\xa5r. GIF-cupen startet i 1969 og er en av \xc3\xb8stlandet st\xc3\xb8rste turneringer.'